

**Συνάντηση Ανδρέα Μιχαηλίδη με Βούλα Πατουλίδου**

Συνάντηση με την Αντιπεριφερειάρχη Μακεδονίας Βούλα Πατουλίδου είχε ο Πρόεδρος του Κυπριακού Οργανισμού Αθλητισμού Ανδρέας Μιχαηλίδης μαζί με την υπόλοιπη αποστολή του ΚΟΑ που βρίσκεται από τη Δευτέρα 11 Ιουλίου στη Θεσσαλονίκη, όπου έχει επαφές με αρμόδιους φορείς στο πλαίσιο της ανέγερσης «Εθνικού Μουσείου Αθλητισμού ΚΟΑ».

Συγκεκριμένα στη Θεσσαλονίκη βρίσκονται ο Υπουργός Παιδείας Πρόδρομος Προδρόμου και από πλευράς ΚΟΑ -πέρα από τον Πρόεδρο- το μέλος του ΔΣ ΚΟΑ Κάλλη Χατζηιωσήφ και ο Διοικητικός Λειτουργός του Οργανισμού Ανδρέας Μαρκίδης. Στη συνάντηση με την Βούλα Πατουλίδου το πρωί της Τετάρτης 13 Ιουλίου συζητήθηκαν εκτενώς θέματα που αφορούν στην Ευρωπαϊκή Εβδομάδα Αθλητισμού 23-30 Σεπτεμβρίου στην Κύπρο.

Με τη συνάντηση με την Ελληνίδα Ολυμπιονίκη και νυν Αντιπεριφερειάρχη Μακεδονίας ολοκληρώθηκε ο κύκλος επαφών της αποστολής του ΚΟΑ στην Ελλάδα, η οποία επιστρέφει απόψε στην Κύπρο.